བརྡ་ཡིག་༠༠༠༠༠༠༣༤༣༔ཨེ་མ་ཧོཿགདོད་ནས་མ་བཅོས་སྤྲོས་བྲལ་ཆོས་ཀྱི་སྐུ༔ལྷུན་གྲུབ་འདུས་མ་བྱས་པ་ལོངས་སྤྱོད་རྫོགས༔ཐུགས་རྗེའི་རང་གཟུགས་སྤྲུལ་པ་ཆུ་ཟླའི་གར༔སྐུ་གསུམ་ལྷུན་རྫོགས་པདྨ་རྒྱལ་པོས་སྐྱོངས༔ཆོས་ཉིད་སྒྱུ་མར་རོལ་པའི་རིག་འཛིན་གྱི༔སྣང་བ་བརྡ་དཔེར་ཤར་བའི་སྒྱུ་འཕྲུལ་ལས༔རོལ་རྩལ་མཁའ་འགྲོའི་རྣམ་རོལ་ཅིར་ཡང་རྩེ༔བདེན་མེད་རྫུན་མེད་སྒྱུ་མའི་དཔེ་རུ་འགྲན༔དེ་ལས་དྭངས་མ་འོད་གསལ་སྣང་ཆ་ལ༔རིག་རྩལ་ལུས་མེད་མཁའ་འགྲོ་དཔལ་འབར་མས༔འཇའ་འོད་ཐིག་ལེའི་ཀློང་ནས་གླུ་འདི་ལེན༔ཨེ་སྣང་སྲིད་འཁོར་འདས་དབྱེར་མེད་ཀྱི་རོལ་པར༔ཀ་དག་གི་ནམ་མཁའ་བརྡལ་ཁྱབ་ཏུ་རྣམ་དག༔ཆོས་ཉིད་ཀྱི་དབྱིངས་ལ་བདག་སྣང་ནི་མ་མཆིས༔གཉིས་འཛིན་གྱི་ལྷར་སྣང་མིག་ཡོར་ལ་འགྲན་སོང་༔མཁའ་འགྲོ་མ་ང་ཡང་རིག་རྩལ་གྱི་རོལ་པ༔སྐྱེ་མེད་ཀྱི་མཁའ་ལ་འགགས་མེད་དུ་ཤར་འཕྱོ༔མངོན་ཞེན་དང་ཡུལ་གོལ་ལོག་ལམ་ཞིག་ཨེ་ཡོང་༔མངོན་ཤེས་དང་ལུང་བསྟན་ཉམས་བརྡལ་ཞིག་མིན་ན༔མཁྱེན་བྱ་དང་མཁྱེན་བྱེད་མཁྱེན་ཡུལ་དེ་གཉིས་འཛིན༔གོལ་ས་ལས་གྲོལ་བའི་ས་ཡིན་ལ་མ་འཁྲུལ༔སངས་རྒྱས་ལ་གཞན་སྣང་བའི་གཉིས་འཛིན་ཞིག་མེད་ན༔ཆགས་སྡང་དང་ཁེ་དྲག་ལོ་འདོད་ཀྱིས་ཕུང་བའི༔བདུད་འབངས་ལ་མིག་བསླུས་ཆོ་འཕྲུལ་ནི་མང་ཡང་༔ཚེ་འདི་ཡི་དོན་གཉེར་བྱ་བཞག་ཞིག་རེད་ན༔འགྲོ་དོན་ནི་ལྟ་ཅི་ངན་སོང་གི་གཏིང་རྡོ༔མཁའ་འགྲོ་མའི་བུ་རྣམས་ངེས་དོན་གྱི་རྣལ་འབྱོར༔འདི་སྣང་གི་བྱ་བཞག་རྨི་སྣང་དང་མཚུངས་པས༔རང་འདོད་ཀྱིས་གཞན་བསླུས་ཐབས་མཁས་ལ་མ་བརྩོན༔ངེས་མེད་ཀྱི་རི་ལ་སྒྲུབ་ཚུགས་ཞིག་ཟུང་དང་༔མཁའ་འགྲོ་ཡི་དངོས་གྲུབ་འབད་མེད་དུ་འབྱུང་འོང་༔རྒྱལ་ཁམས་སུ་ཁྱི་བཞིན་ཉུལ་མོ་ལ་མ་ཞེན༔འཇའ་ལུས་ཀྱི་རིག་འཛིན་གྲུབ་ཐོབ་ཀྱི་དམ་པ༔མིག་བསླུ་ཡི་ལྷ་བདུད་ཆོ་འཕྲུལ་ལ་ཞེན་ན༔ཕྲག་དོག་དང་མཁོན་འཛིན་སྒོ་བརྡུངས་སུ་སླེབ་སྲིད༔དེ་ཕྱིར་ན་མ་ངའི་ངག་བཞིན་དུ་རེམ་མཛོད༔མ་བཞེངས་དང་ཁྱོད་ལ་བུད་མེད་ཞིག་སྣང་ཐལ༔ཞེས་པ་ལ་བདག་གིས་ཀྱང་གླུ་འདི་བླངས་སོ༔ཨ་ཧོཿའོད་གསལ་གྱི་དབྱིངས་ལ་རྡུལ་བྲལ་གྱི་མཁའ་འགྲོ༔ལྷན་སྐྱེས་ཀྱི་ཡེ་ཤེས་རང་ཞལ་དུ་མཇལ་བྱུང་༔གཉིས་འཛིན་གྱིས་བསླུས་པས་གཉིས་སྣང་ལ་ཁ་འཁྱོལ༔རྨི་ལམ་གྱི་ཡུལ་བདག་ལྟ་བུ་དང་མཚུངས་པའི༔ཤེས་པ་ཡིས་བསྐྱེད་པའི་ཡུལ་སྣང་གི་ཆ་འདིར༔ལེགས་ཉེས་ཀྱི་ཚུལ་ཞིག་རྒྱང་གླུ་རུ་སྲོང་མཛོད༔ཅེས་སྨྲས༔ཀྱེ༔ཉོན་དང་སྐལ་བཟང་སྐྱེས་བུ་ལགས༔སྔོན་ཚེ་ཨོ་རྒྱན་ཆེན་པོ་ཡིས༔ལྷ་སྲིན་དམ་བཏགས་བསྟན་འགྲོ་བསྐྱངས༔མཁན་སློབ་ཁྲི་གདུགས་ལྟ་བུ་ལ༔ལོ་པཎ་སྐར་ཚོགས་ཙམ་གྱིས་བསྐོར༔མུན་གླིང་ནག་པོ་ཉིན་མོར་བྱེད༔དེ་ཚེ་དེ་ཡི་འགབ་འདྲེ་རུ༔གཡུང་དྲུང་བོན་སྐྱེས་ཁྱུ་བཞིན་བྱུང་༔བདུད་གཉེར་སེ་ཕུང་ནག་པོ་ཡིས༔བསྟན་ལ་རྒོལ་བའི་སྨོན་ལམ་བཏབ༔དམ་སྲི་སྤུན་བདུན་ཕོ་ཉར་མངག༔དགེ་བའི་ལས་ལ་བར་ཆད་བརྩམ༔དེ་ཡང་མཁན་སློབ་རྣམ་གཉིས་ཀྱིས༔བྱང་ཕྱོགས་རྡོ་རིང་འོག་ཏུ་མནན༔བདུད་ཀྱི་ཕོ་ཉ་རྣམ་གཉིས་མངག༔དེ་ཡང་སྤྱི་དཔལ་འོག་ཏུ་མནན༔བཙན་གྱི་ཕོ་ཉ་རྣམ་གསུམ་མངག༔རྩང་བྲག་སླེ་བའི་འོག་ཏུ་མནན༔རྒྱལ་པོ་ཕོ་ཉ་ཆེན་པོ་བཏང་༔ལྷོ་བྱང་ནེ་མ་ཐང་དུ་མནན༔ཀླུ་བདུད་ཕོ་ཉ་བཞི་ཡང་མངག༔ཁྲིས་སྟེང་ལྷ་ཁང་འོག་ཏུ་མནན༔སྲིན་མོ་སྟོབས་ལྡན་སྤུན་དགུར་མངག༔དེ་ཡང་ཤོ་རི་ཉེ་བ་རུ༔ཆུ་ཀླུ་བྲི་གུ་ཆེན་པོར་བཅུག༔དེ་མཐར་སྔོན་གྱི་སྨོན་ལོག་མཐུས༔བསྟན་འཛིན་སྐྱེས་བུ་འགའ་རེ་ཡང་༔བསྟན་དང་འགྲོ་དོན་ལ་དགོངས་ནས༔སོ་ནམ་ཁྱབ་པའི་ལས་སྣ་བདོག༔བྱང་གི་རྡོ་རིང་འོག་ནས་གཅིག༔བསམ་ཡས་སྣང་བརྙན་འོག་ནས་གཉིས༔སྟེང་དུ་ཤོར་བས་གསུམ་བསྡུས་ནས༔དབུས་གཙང་བོད་དུ་བདུད་སྤྲུལ་པ༔བར་བར་བྱུང་ནས་སྔ་འགྱུར་གྱི༔བསྟན་ལ་སྡང་ཞིང་བར་བར་དུ༔དམེ་འཁྲུགས་མཚོན་གྱི་ཡོ་ལངས་འགྱེད༔རྩང་བྲག་སླེ་བའི་བཙན་རྒོད་གཉིས༔གཏེར་མིན་གཏེར་དགྲ་ཞིག་གིས་ཕྱུང་༔རྩང་གསེར་གཉིས་སུ་དམེ་འཁྲུག་འགྱེད༔ཤོ་རི་ཕྲག་ལོག་ཐོག་གིས་བཤིག༔སྲིན་མོའི་གསེར་རྡོ་རྨ་སྨར་དཀྲུགས༔དམེ་འཁྲུག་ཡོ་ལངས་བར་བར་འགྱེད༔ནེ་མ་ཐང་གི་རྒྱལ་འགོང་དེ༔ལང་གྲོའི་སྤྲུལ་པའི་རྟེན་འབྲེལ་ལོག༔དེ་ཚེ་དཔེ་འབངས་ཞིག་གིས་ཕུང་༔ཧོར་ཉག་གྲོང་དགོན་ཐམས་ཅད་དུ༔འཁྲུག་རྩོད་སྐྱི་སེར་བཞིན་དུ་མང་༔གསོད་གཅོད་ལས་ཀྱི་མཆོག་ཏུ་འཛིན༔ཤན་པ་མི་ཡི་དམ་པར་བསྔགས༔སྤྱང་ཀུ་རྒྱབ་སེར་དྲིལ་ལྟར་བསྟོད༔བསམ་བརྗོད་ཐམས་ཅད་རྩོད་པ་ཅན༔དེ་ཚེ་ཡུལ་དེར་ཉེས་སྐྱོན་མང་༔ཁྲིས་སྟེང་མནན་པའི་ཀླུ་བདུད་ཤོར༔ནད་དང་མུ་གེ་ལ་ཡོག་འདོར༔ཕྲག་དོག་འཁྲུགས་རྩོད་འཚུབས་མ་སློང་༔དེ་ལྟར་བདུད་དང་དམ་སྲི་ཡིས༔སྤྲུལ་པ་མང་པོས་ས་སྟེང་ཁྱབ༔བདེ་བའི་སྐབས་ནི་ཉུང་ལ་ལྟོས༔གྲོང་ལྗོངས་འགའ་ཡི་བདེ་བའི་སྐབས༔འདོད་ན་ལྷ་ཆེན་དབང་ཕྱུག་ལ༔བརྟེན་ནས་གསོལ་མཆོད་བྱ་བ་དང་༔དཔལ་ཆེན་བཀའ་འདུས་དཀྱིལ་འཁོར་ལ༔བརྟེན་ནས་བྱུར་སྲི་དམ་སྲི་མནན༔བསོད་ཉམས་ཡུལ་དུས་ཉམས་པ་ལ༔ཚོགས་བསྐང་མང་བཏང་བསྙེན་གནས་བསྲུང་༔སྤྱི་བསྲུང་དག་ལ་ཡང་ཡང་བརྩོན༔ཨོ་རྒྱན་རྗེ་དང་ཕུར་པའི་ལྷ༔ལྷ་ཆེན་དབང་པོ་དང་བཅས་པ༔རྩ་བ་གསུམ་དུ་བསྙེན་སྒྲུབ་མཆོད༔དེ་ཡིས་ཡུལ་ཆགས་བཟློག་སྲིད་ཀྱང་༔ལས་ངན་སེམས་ཅན་བདུད་དབང་ཆེ༔བསྒྱུར་ནས་ལྷ་ལ་འདྲེ་རུ་བཟུང་༔ལོག་ལམ་ཞུགས་པའི་སྐྱེས་བུ་ཀུན༔ཡེ་ཤེས་ལྷ་ལ་ལྷག་པར་བསྔགས༔ཕྱོགས་ཀྱི་གྲུབ་མཐའ་འཛིན་པ་ཡིས༔བདུད་ཀྱི་བསྟན་པ་དབུས་སུ་རྡིབ༔སངས་རྒྱས་བསྟན་པའི་གསལ་སྒྲོན་ནུབ༔བསྟན་འགྲོའི་བདེ་བ་སྐྱེད་བྱེད་པའི༔སྐྱེས་བུ་རྣམ་བཞི་བོད་ཁམས་སུ༔ཨོ་རྒྱན་ཆེན་པོས་མངག་བྱུང་ཡང་༔ཡུལ་ཚོ་ཕྲ་མོ་ཙམ་མ་གཏོགས༔ཀུན་གྱི་ལོག་ལྟའི་གནས་སུ་མཐོང་༔ཕན་ཐོགས་ནུས་པའང་དེ་ཙམ་མོ༔བདུད་སྤྲུལ་གཏེར་བརྫུ་མང་པོ་ལ༔མཆོད་གནས་བཀུར་སྟི་བྱས་ན་ཡང་༔རང་གཞན་གཉིས་ཕུང་གཞི་ཙམ་ལས༔ཕན་ཐོགས་ནུས་པ་ཆུ་བསྲུབ་མར༔བདུད་ཀྱི་སྤྲུལ་པའི་སྐྱེས་བུ་ལ༔ཕྱི་མའི་དོན་གཉེར་བསྒོམ་སྒྲུབ་མེད༔ལྟ་སྒོམ་སྤྱོད་པའི་ཟབ་ཁྱད་མེད༔འཁོར་སློབ་སྨིན་གྲོལ་གདམས་པ་མེད༔ཕྱིས་ཚུལ་ཆོས་གཟུགས་མཛེས་ཙམ་ལས༔དམ་པའི་ཆོས་བསྒྲུབ་སྤྱོད་པ་མེད༔རྙེད་པ་དོན་དུ་གཉེར་ཙམ་ལས༔བསྟན་དང་འགྲོ་དོན་གཉེར་བ་མེད༔ཅིས་ཕྱིར་བསྙད་ན་ཆོས་པའི་བདུད༔དེ་ཕྱིར་ཆོས་པ་དག་གི་ལྟོས༔ཞང་བློན་ཁྲ་ཡི་མགོ་བོ་ཅན༔དགྲ་འདུལ་མིང་འཛིན་ནོར་ཉག་འཇོམས༔སྤྲེལ་མགོ་སྤྱང་དཀར་མིང་བཟུང་ནས༔ལ་ལུང་མང་པོ་ཁྲག་གིས་བཀང་༔སྟག་སྣས་ལེགས་གྲུབ་མིང་བཟུང་ནས༔རྒྱལ་ཁམས་འོ་མཚོ་ཁྲག་གིས་སྦག༔གཟིག་གདོང་པུརྞེའི་མིང་བཟུང་ནས༔ཀོ་གཡུ་ཁྲོ་ལ་དུག་ཞིང་རྨོང་༔མ་བཙུན་བོན་བཟའ་དམར་རྒྱན་མ༔ཤྲཱི་མིང་འཛིན་མགོན་ཞེས་བརྗོད༔དེ་དག་ཆུ་བདག་སྒོ་རུ་ཉེས༔དེ་ཡང་སེ་ཕུང་གླང་དར་མ༔ཧོར་གྱི་གླིང་ནས་རྒྱལ་བུ་གྲགས༔ངང་ཁྱུས་རྒྱབ་ཏུ་མྱོས་ཆང་ཕྱུག༔ལྟོར་སོང་མྱོས་ནས་ཡང་ཡང་འཐབ༔ཐ་མ་མ་གྲགས་ཁྲོས་འབང་ནས༔བློན་ཡང་སྟག་སྣ་གཟིག་གདོང་དང་༔ཁྲ་མགོ་སྤྲེལ་གདོང་རྣམ་པ་བཞི༔གྲོས་བྱས་དར་མདོའི་བདུད་དར་བསླང་༔རླུང་ཆེན་དཔལ་གྱིས་དར་ཆེན་སྤྲུགས༔ནུབ་ཕྱོགས་དུག་གི་རྒྱ་མཚོ་དཀྲུགས༔ཁ་རླངས་གནམ་དུ་ཕྱུར་བ་ཡིས༔དགའ་ལྡན་ཉི་མ་སྤྲིན་གྱིས་སྒྲིབ༔ཆོས་སྡེར་རོ་ལྷའི་ནགས་ཚལ་གྱི༔ད་དུང་བདུད་ཀྱི་རྒྱལ་བློན་གྱིས༔ཀི་བསྭོའི་འབྲུག་སྒྲ་ཆེར་བསྒྲགས་ནས༔སེར་ཆེན་ལ་ལུང་མང་དུ་བབ༔དབུས་ཀྱི་ལས་ངན་སྤྱོད་པ་ཡང་༔གོ་ཡུལ་སེང་ཁོག་སྤྲིན་གྱི་འགོང་༔བོད་ཁམས་གཉིས་སུ་འཁྲུགས་རྩོད་སློང་༔གསེར་སྨད་ས་ཆར་གནམ་སའི་ཐེའུ༔གཉིས་བརྡུང་དམེ་འཁྲུག་ལས་ལ་བརྩོན༔གཡུ་རྩང་ལུང་པར་ཆུ་ཀླུང་འདྲེན༔རྩི་ཤིང་མང་པོའི་རྩ་བ་ཕུད༔རྒྱལ་རྗེ་མེ་ཡི་ཐོ་ལུམ་འབབ༔འཇག་སྐྱའི་ཕུང་པོ་མེ་རུ་བསྲེག༔གཞན་ཡང་ཡུལ་གྱི་ལེགས་ཉེས་ལ༔ཚད་ཀྱིས་བཏབ་ན་བསམ་མི་ཁྱབ༔ཅིས་ཕྱིར་བསྙད་ན་དགོས་ཆེད་ཕྱིར༔ད་ནི་ཡང་ཅིག་ཁྱོད་འོང་དོན༔ཟུར་ཙམ་བཤད་ཀྱིས་ཉོན་ལ་ཟུངས༔བཙན་རྒོད་སྲོག་ལེན་རཀྴ་འདི༔ཕ་ནི་ཀླུ་བདུད་ཉ་གཞོན་ཡིན༔མ་ནི་ཐེའུ་བྲང་སྨན་གྱི་རིགས༔མྱེས་པོ་རྡོ་ཐེ་ཤ་ཟན་གྱིས༔ལོག་པའི་སྨོན་ལམ་མཐུ་ལས་སྐྱེས༔ད་ཆུང་ཡང་རྒྱུད་སྐྱེས་བུ་ལ༔བདུད་ཕོ་ཧ་ལ་མེ་འབར་ཡོད༔ལག་གཡས་སྨན་གུ་ཐིག་པ་ཤར༔ལས་ཀ་འཁྲུགས་དང་རྩོད་ལ་འགྱེད༔སྡོང་ཟླ་ཐེ་བྲང་དང་བསྡོང་ནས༔ལ་ལུང་གཉིས་ལ་ཁྲག་གིས་བག༔སྡོང་ཟླ་རཀྴའི་བྱས་པ་ན༔བྱ་ཆེན་གསུམ་ལ་རེ་ཐུལ་བསྒོ༔གཉེན་གྱི་གྲོགས་དང་བསྡོང་བའི་ཚེ༔སྦལ་ནག་མགོ་དགུའི་ཤ་ལ་གསུམ༔མ་སྨན་དབང་དུ་འདུ་བའི་ཚེ༔ཡིབ་ཅིང་བྱ་རོག་འུག་པ་རྩེ༔འགོང་པོ་མུ་ཏོ་དབྱེན་དུ་ལང་༔བྲག་བྱའི་ལུས་ལ་ལྕགས་བྱ་འབབས༔སེར་གྲིའི་ཁ་ཏོག་བྱི་རུས་བསྒྱུར༔ཡུལ་གྱི་འདབ་ཆགས་འུར་མ་འུར༔བདུད་བྱ་རོག་པོའི་རྡོ་བཙན་འཛིན༔ཁྲོ་ཆུས་རྦ་རླབས་མཁའ་ལ་བབ༔དུག་གི་སེར་བ་ཆེན་པོ་འཇོམས༔སླར་ཡང་མི་ཡི་གླག་མོ་མངོན༔གླག་སྐད་ཆེར་སྒྲོགས་བདུད་བྱ་བསླང་༔ཤ་ཟན་འདབ་ཆགས་སྡེ་དང་བཅས༔ཨ་ཕྱི་ཆེན་མོའི་མཁའ་ལ་བབ༔སྲིན་བྱ་ཧོར་པ་ལྔ་ཡིས་མཐོང་༔དེ་ཕྱིར་དེ་ཡི་གྲོགས་བྱས་ནས༔ས་མིག་གསུམ་གྱི་ཀླུ་གཉན་འཇོམས༔དེ་ནི་ནག་པོའི་ལས་ཀའི་ལན༔དབང་ཕྱུག་ཆེན་པོས་མ་བཟློག་ན༔གནམ་ལྕགས་སྐྱིན་ཐང་ལན་བཞིར་འབེབས༔དེ་ཕྱིར་དེ་ལ་སྐྱབས་ན་ལེགས༔ལྷ་ཆེན་མ་ཧཱ་དཱེ་ཝ་ནི༔ལྷ་ཡི་མགོན་ཏེ་ལྷ་ཡི་བདུད༔དེ་ཕྱིར་ལྷ་སྲིན་བསྟན་པའི་ཆ༔ནག་པོ་ཀླ་ཀློའི་མགོ་འཕང་གནོན༔སྐྱེ་འགྲོ་ལས་ངན་སྤྱོད་པ་ལ༔བཀའ་སྲུང་གཞན་གྱི་སུན་ཅིང་གཡེལ༔འདི་ནི་འདོད་ཁམས་དབང་ཕྱུག་ཆེ༔ཀུན་གྱི་ངོ་བོར་གནས་པའི་ཕྱིར༔སྒྲུབ་ན་བསམ་པའི་དོན་ཀུན་འགྲུབ༔ལྔ་བརྒྱའི་སེམས་ཅན་བསོད་ནམས་དམན༔ནོར་དབུལ་ཁེ་ཉན་འཁྲུགས་འགྱེད་མང་༔དེ་ཚེ་དབང་ཕྱུག་ལ་བརྟེན་ན༔ལོངས་སྤྱོད་འཕེལ་ཞིང་ཁ་ཡང་གྲགས༔ཕ་རོལ་རྒོལ་བ་ཟིལ་གནོན་བྱེད༔དེ་ཕྱིར་དེ་ལ་བརྟེན་ན་ལེགས༔སྙིགས་མ་ལྔ་ཡི་དུས་འདི་ལ༔ཕྲིན་ལས་ལྷ་ཡི་ནུས་པ་མྱུར༔དེ་ཕྱིར་ཕུར་པ་བསྒྲུབ་ན་ལེགས༔མི་སྲིན་ཚོགས་ཀྱི་ཚོམ་འདི་ལ༔བཙན་ཕྱུག་འཕན་གཡང་འདུ་བའི་ཕྱིར༔དབང་ཆེན་སྟོབས་ཀྱི་རྒྱལ་པོ་བརྟེན༔མ་སྲོག་དགྲ་ལ་མི་ཤོར་ཕྱིར༔ལྷ་མགོན་མ་ཧཱ་ཀཱ་ལ་བརྟེན༔འདྲེ་སྲིན་གདུག་པ་འདུལ་བའི་ཕྱིར༔རྡོ་རྗེ་ཕུར་པ་ལ་བརྟེན་ནས༔བྱུར་སྲི་མནན་པ་ཡང་ཡང་བསྐྱལ༔རྒྱལ་མཚན་དཔུང་རྒྱན་དར་ཕྱར་དང་༔རྣམ་རྒྱལ་རྣམ་གསུམ་ཀློག་འདོན་ནི༔ལོ་བཞིན་བྱས་ན་མཆོག་ཏུ་བཟང་༔འཁྲུགས་མཁོན་བསྡུམ་པ་ཁྲོ་ཡི་མཆོག༔དེ་འདུམ་སྔར་གྱི་མི་གཉིས་པོའི༔ངག་བཞིན་བྱས་ན་ཉེས་པ་མེད༔རིང་ནས་འབྱུང་བའི་ས་འཛིན་དེར༔ཕུང་བདུད་འོག་ནས་ལང་བའི་ཚེ༔ཐལ་ཚོམ་རླུང་གིས་གཏོར་བཞིན་འགྲོ༔དེ་ཚེ་རང་སར་འཁོད་ཀྱང་ལེགས༔དེ་བར་ལི་རྩང་གསེར་ལ་ཆགས༔གཞན་ལ་ཤོར་སྒོ་མི་འབྱུང་ཆེད༔གཡང་དཀར་མཇུག་མ་འགུལ་བའི་ཚེ༔རྒྱ་སྟག་ཁྲ་བོས་འཕུར་ཐབས་བྱེད༔ཨ་བསེས་ལྕགས་མཁར་ནག་པོས་བཟུངས༔སེང་གེ་དཀར་མོའི་དཔའ་ཟིལ་གྱོན༔སྟག་ཕྲུག་དག་གི་མགོན་ལ་ཆེ༔ཕྱི་ལ་འགྱིང་ཞིང་ང་རོ་འདོན༔དགྲ་ཡི་ཡུལ་དུ་གསུམ་ཁ་འབྱེད༔དེ་ཡང་རིམ་གྲོས་སྟོབས་བྲན་ཡང་༔གླང་བུས་རྭ་བརྡར་བྱེད་ཚེ་སྡང་༔དགེ་བཙུན་ཚོགས་ཀྱི་ཚོམ་འདུས་ནས༔ལོ་བཞིན་ཟླ་བ་རེ་རེ་ལ༔སྒྲུབ་པའི་དམ་རྒྱ་བྱས་པ་ན༔རྗེ་དང་འབངས་འཁོར་བཅས་པ་ཡི༔བཙན་ཕྱུག་དགེ་ལེགས་གོང་འཕེལ་ནས༔སྟོང་དང་འཇིག་ཆགས་འབྱུང་མི་འགྱུར༔རིམ་གྲོ་གང་གིས་འགྲན་ཟླ་མེད༔བསྒྲུབ་པའི་ལྷ་ནི་གོང་དུ་སྨོས་ཟིན་ཏོ༔མི་དཔོན་འབངས་དང་བརྟེན་ལྷ་དེ༔མཆོད་གསོལ་ལོ་བཞིན་ཆག་མེད་བརྩོན་གྱུར་ན༔མི་ནོར་ལོངས་སྤྱོད་དགེ་ལེགས་གོང་འཕེལ་བྱེད༔ཅེས་དང་གཤེགས་པའི་གླུ་དབྱངས་རྫོགས་སོ༔ཆོས་ཉིད་ནམ་མཁའི་མཛོད་ཀྱི་དབྱིངས་ལ་ཐིམ༔ཁྲག་འཐུང་བདུད་འཇོམས་རྡོ་རྗེའི་སྣང་ཉམས་སོ།།དགེའོ།།སརྦ་མངྒ་ལཾ།།།།